А пачалося ўсё з рашэння аб стварэнні ў Віцебску Народнага мастацкага вучылішча на базе прыватнай мастацкай школы-майстэрні Юрыя (Юдаля) Пэна, якая існавала ў горадзе з канца ХІХ стагоддзя. Быў прызначаны і дырэктар — малады мастак, выхаванец школы Пэна Марк Шагал, у той час упаўнаважаны па справах мастацкай прамысловасці пры Камісарыяце народнай адукацыі Віцебскай губерні. Асноўная задача вучылішча была, як казаў сам Шагал, “… парваць з руцінай акадэміі, даць шырокую магчымасць расквітнець “леваму мастацтву”.